Ondersoek na familielid wat baat by Eskom-kontrakteArgieffoto: GCIS Die Eskom-raad het vandeesweek gesê hy sal ŉ forensiese ondersoek van stapel stuur na bewerings dat Matshela Koko, waarnemende uitvoerende hoof van die kragvoorsiener, na bewering R1 miljard se tenders aan ŉ maatskappy, waarvan sy stiefdogter ŉ direkteur is, toegeken het. Eskom het in ŉ verklaring gesê die raad het Dinsdag op sy vergadering besluit om die bewerings te ondersoek aangesien dit ŉ negatiewe impak op Eskom se maatskaplike aansien en handelsmerk het, asook op die hele leierskap. Die Sunday Times het vroeër berig Koketso Choma (26), Koko se stiefdogter, het net drie jaar gelede gegradueer, maar is verlede jaar as ŉ direkteur by Impulse International aangestel. Koko het sedertdien glo agt winsgewende kontrakte ter waarde van R1 miljard aan die maatskappy toegeken toe hy nog afdelingshoof by Eskom was, voordat hy as uitvoerende hoof aangestel is. Volgens die koerant het Koko beweer, hoewel sy stiefdogter by hom inwoon, hy het eers onlangs bewus geword van die feit dat sy ŉ direkteur van Impulse is. Ben Ngubane, voorsitter van Eskom se raad, het in ŉ verklaring gesê Eskom het ŉ grondwetlike mandaat om die bewerings te ondersoek en agter die kap van die byl te kom. Hy het gesê Cliffe Dekker Hofmeyr is opdrag gegee om die ondersoek te behartig, onder meer om vas te stel of daar ŉ potensiële botsing van belange ter sprake is met Koko se stiefdogter wat ŉ aandeelhouer by Impulse International is. “Die doel van die ondersoek is om vas te stel of die bewerings bevestig kan word of deur bewyse ondersteun kan word,” het Ngubane gesê. Hy het bygevoeg dat Cliffe Dekker Hofmeyr ŉ onafhanklike ouditeursfirma sal aanstel om te help met die forensiese ondersoek. Ngubane het gesê die raad sal nie inmeng in die omvang van die ondersoek nie en sal nie huiwer om die ondersoekaanbevelings te implementeer nie.